DECRETO 408/2009, do 22 de outubro, polo que se aproba o cambio de titularidade dun tramo de 380 metros de lonxitude da variante da estrada PO-534 á altura do punto quilométrico 9+400 na Barciela-Vilatuxe-Lalín, a prol do Concello de Lalín.
CONSELLERÍA DE MEDIO AMBIENTE, TERRITORIO E INFRAESTRUTURAS — III. OUTRAS DISPOSICIÓNS — 18/11/2009

A teor do previsto no artigo 5 da Lei 4/1994, do 14 de setembro, de estradas de Galicia, os cambios de titularidade das estradas incluídas nas redes dependentes da comunidade autónoma deberán ser aprobados por decreto da Xunta de Galicia, por proposta da consellería competente en materia de estradas e logo do acordo entre as administracións afectadas.
Por outra parte, a lei dispón no artigo 54 que as estradas autonómicas ou os seus treitos determinados en que a circulación adquira características urbanas se lles entregará aos respectivos concellos. O expediente promoverase por proposta do concello ou da administración titular da estrada e será resolto polo Consello da Xunta de Galicia, por proposta da consellería competente en materia de estradas, logo de informe de ambos os organismos.
Ao abeiro das mencionadas previsións legais, o Concello de Lalín solicitou a transferencia da titularidade do treito residual da estrada PO-534 (p.k. de referencia 9+400 e 9+790), parroquia de Vilatuxe.
A Dirección Xeral de Obras Públicas, de acordo co informe emitido polos servizos técnicos competentes, formula proposta favorable á transferencia da titularidade. Desta proposta déuselle traslado ao Concello de Lalín que, con data do 28 de maio de 2009, manifesta a súa aceptación.
A Consellería de Medio Ambiente, Territorio e Infraestruturas considera adecuado o cambio de titularidade do treito mencionado, tendo en conta que adquiriu características netamente urbanas.
Polo exposto, consonte o previsto na Lei 4/1994, do 14 de setembro, de estradas de Galicia, tras o acordo entre as administracións afectadas, por proposta do conselleiro de Medio Ambiente, Territorio e Infraestruturas, logo de deliberación do Consello da Xunta de Galicia, na súa reunión do día vinte e dous de outubro de dous mil nove,
DISPOÑO:
Artigo 1º.-Apróbase o cambio de titularidade a favor do Concello de Lalín dun tramo residual da estrada PO-534 (p.k. de referencia 9+400 e 9+790), parroquia de Vilatuxe.
Artigo 2º.-En aplicación do artigo 4 da Lei 4/1994, do 14 de setembro, de estradas de Galicia, o treito mencionado da estrada PO-534 incorporarase á relación de estradas de titularidade do Concello de Lalín.
Artigo 3º.-A entrega da vía formalizarase, no prazo dos dous meses seguintes á publicación deste decreto no Diario Oficial de Galicia, mediante a sinatura da correspondente acta de entrega.
Artigo 4º.-Correspóndenlle ao Concello de Lalín, a partir da formalización da entrega, todas as actividades de xestión, mantemento, conservación e explotación da vía; así como o exercicio das funcións de disciplina viaria e calquera outra que puidese corresponderlle como nova administración titular da estrada.
Disposición derradeira
Este decreto producirá efectos desde o día seguinte ao da súa publicación no Diario Oficial de Galicia.
Ourense, vinte e dous de outubro de dous mil nove.
Alberto Núñez Feijóo
Presidente
Agustín Hernández Fernández de Rojas
Conselleiro de Medio Ambiente, Territorio
e Infraestruturas